A Tanács határozata
(2000. november 7.)
az Európai Közösségnek az Egyesült Nemzetek Európai Gazdasági Bizottságának 67. számú, a cseppfolyósított propánbutángáz-tüzelésű gépjárművek különleges berendezésének jóváhagyásáról szóló rendeletéhez való csatlakozásáról
(2000/710/EK)
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre,
tekintettel az Európai Közösségnek az ENSZ Európai Gazdasági Bizottsága kerekes járművekre és az azokba szerelhető, illetve az azokon használható berendezésekre és tartozékokra vonatkozó egységes műszaki előírások elfogadásáról, valamint az ezen előírások alapján kibocsátott jóváhagyások kölcsönös elismerésének feltételeiről szóló megállapodásához ("1958. évi felülvizsgált megállapodás") való csatlakozásáról szóló, 1997. november 27-i 97/836/EK tanácsi határozatra [1], és különösen annak 3. cikkének (3) bekezdésére és 4. cikke (2) bekezdésének második francia bekezdésére,
tekintettel a Bizottság javaslatára,
tekintettel az Európai Parlament hozzájárulására [2],
mivel:
(1) A cseppfolyósított propánbutángáz-tüzelésű gépjárművek különleges berendezésének jóváhagyásáról szóló 67. számú, módosított rendelet megszünteti a gépjárművek szerződő felek közötti kereskedelmének műszaki akadályait a cseppfolyósított propán-bután gáz tüzelésű gépjárművek különleges berendezése tekintetében. Az említett rendelet egységesített előírásai a biztonság és a környezetvédelem magas szintjét biztosítják.
(2) A 67. számú, módosított rendeletről értesítették a szerződő feleket, és a rendelet az abban megállapított időpontban vagy időpontokban az 1958. évi felülvizsgált megállapodás mellékletét képező rendeletként mindazon szerződő felek tekintetében hatályba lép, amelyek nem nyilvánították ki tiltakozásukat.
(3) A 67. számú rendeletet bele kell foglalni a jármű-jóváhagyási rendszerbe, és ekképpen kell kiegészíteni a hatályos közösségi jogszabályokat,
A KÖVETKEZŐKÉPPEN HATÁROZOTT:
Egyetlen cikk
Az Európai Közösség csatlakozik a cseppfolyósított propánbutángáz-tüzelésű gépjárművek különleges berendezésének jóváhagyásáról szóló, az Egyesült Nemzetek Európai Gazdasági Bizottságának módosított és a szerződő feleknek küldött értesítésben szereplő 67. számú rendeletéhez, ha az intézkedés vagy a módosítás a rendeletben meghatározott időpontban vagy időpontokban hatályba lép.
Kelt Brüsszelben, 2000. november 7-én.